Olesiundas

Olesiundas – miestas ir savivaldybė vakarų Norvegijoje. Istorija Miesto teisės Olesiundui suteiktos 1848 m. Miestas greitai augo ir tapo vienu iš didžiausių žvejybos uostų bei didžiausiu džiovintos žuvies eksporto uostu Norvegijoje. 1904 m. sausio 23 d. naktį siautėjo didžiulis gaisras, kurio metu medinis miestas visiškai sudegė. Gaisras kilo apvertus žibalinę lempą margarino fabrike. Jam greitai išplisti padėjo ta naktį siautėjusi audra. Gaisras truko 16 valandų. Sudegė 850 namų, 10 000 gyventojų liko be pastogės, tačiau tik vienas žmogus žuvo. Po gaisro leista statyti tik mūrinius namus. Maždaug per septynerius metus didžioji dalis Olesiundo buvo atstatyta. Visas miesto centras buvo atstatytas art nouveau stiliumi, kuris garsina miestą iki šiol. Vokietijos kaizeris Vilhelmas II mėgo lankytis Sunnmore regione per atostogas. Po gaisro jis atsiuntė 4 laivus su medžiagomis laikinų būstų ir barakų statymui. Po planavimo etapo miestas buvo atstatytas tuo laikotarpiu vyravusiu Jugend stiliumi iš akmens, plytų ir skiedinio. Statyboms vadovavo apie 20 statybininkų-vadovų ir 30 Norvegijos architektų, išsilavinimą daugiausia gavusių Trondheime, Šarlotenburge ir Berlyne. Dauguma pastatų iškilo 1904–1907. Po atstatymo miestas pasižymi nepaprastai vientisa architektūra. Miesto centre galima aplankyti nacionalinį kultūros populiarinimo centrą Jugenstilsenteret, supažindinantį lankytojus su miesto gaisru, jo atstatymu art nouveau (arba jugendstil) stiliumi. Olesiundas įeina į Art nouveau tinklą (asociacija įkurta 1999 m. ir siekianti išsaugoti bei puoselėti šio stiliaus paminklus). Geografija Olesiundo savivaldybė yra Miorės ir Rumsdalio regione ir užima 7 salas: Hessa, Aspøy, Nørvøy, Oksnøy, Ellingsøy, Humla ir Tørla. Miesto centras išsidėstęs Aspøy ir Nørvøy salose, o Hessa ir Oksnøy – individualių namų valdos. Antroji pagal dydį sala Ellingsøy anksčiau buvo pasiekiama tik plaukte arba keliu per Skodjės savivaldybę, kol 1987 m. nebuvo nutiestas tunelis po jūros dugnu. Nuo Bergeno Olesiundas nutolęs 236 km į šiaurę – šiaurės rytus, ribojasi su Hjorundo ir Geirangerio fjordais (pastarasis yra UNESCO pasaulinio paveldo sąraše). Savivaldybės plotas – 93 km². Yra 41 385 gyventojai, jų tankumas – 430 žm./km². 45 299 gyventojai priskaičiuojami aglomeracijoje, į kurios sudėtį įeina kaimyninės Sulos savivaldybės dalys. Be to savivaldybė turi tris mažas atskiras miesto erdves – Hoffland, Årset ir Myklebost – su 1217 gyventojų. Mieste vyrauja ryškus jūrinis klimatas su švelniomis ir vėjuotomis žiemomis. Šalčiausią metų mėnesį (sausį) vidutinė temperatūra nukrinta iki 1,3 °C. Žemiausia visų laikų temperatūra buvo -11 °C (užfiksuota Olesiundo Vigra oro uoste, kuris yra kitoje savivaldybėje). Ekonomika Olesiundas – vienas didžiausių ir svarbiausių žvejybos uostų Norvegijoje, svarbus žuvies perdirbimo centras. Miesto laivynas yra vienas moderniausių Europoje. Olesiunde ir jo apylinkėse išvystyta baldų industrija. Kultūra Norvegijos art nouveau architektūros centras Jugendstilsenteret yra įsikūręs Olesiunde. Tai kartu ir muziejus, ir žinių centras su ekspozicija, pasakojančia miesto gaisro, Norvegijos ir visos Europos Art Nouveu/Jugendstil stiliaus istoriją. Vietinė futbolo komanda Ålesunds FK (AaFK) įkurta 1914 m., pirmąkart Norvegijos premier lygoje žaidė 2003 m. sezone. Naujoji komandos arena Color Line Stadion atidaryta 2005 m. apie 1 km nuo miesto centro. Palaikymo klubas „Stormen“ jungia apie 2000 narių. Vietinis laikraštis Sunnmørsposten įkurtas 1882 m., leidžiamas 6 kartus per savaitę. Olesiundas yra kasmetinio Norvegijos maisto festivalio vieta. Švietimas Olesiunde yra Olesiundo universiteto kolegija (Høgskolen i Ålesund, apie 1800 studentų ir 150 darbuotojų), Olesiundo menų mokykla (Ålesund Kunstskole). Žymūs žmonės Anton Ludvig Alvestad, meras ir ministras (1928) Helen Bjørnøy, politikas Arnold Eidslott, dainų autorius Hartvig Kiran, žurnalistas, vertėjas, dainų autorius ir kompozitorius John Arne Riise, futbolo žaidėjas Bjørn Helge Riise, futbolo žaidėjas Arild Rypdal, rašytojas Olav Nils Sunde, verslininkas Galerija Nuorodos Municipal fact sheet from [Statistics Norway] Komunos svetainė Jugendstil Centre/Art Nouveau Centre Archyvuota kopija 2011-07-20 iš Wayback Machine projekto. Ålesund Hospital Archyvuota kopija 2007-08-22 iš Wayback Machine projekto. Webcam from Ålesund Archyvuota kopija 2018-04-24 iš Wayback Machine projekto.